*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*209. számú előterjesztés*

Bátaszék Város Önkormányzat Képviselő-testületének 2024. december 11-én

16 órakor megtartandó ülésére

*BÁT-KOM 2004. Kft. 2025. évi üzleti tervének elfogadása, valamint a* Kft.-vel fennálló szerződések felülvizsgálata

|  |
| --- |
| **Előterjesztő:** Pap Péter ügyvezető  **Készítette:** Pap Péter ügyvezető  **Törvényességi ellenőrzést végezte:** -----------  **Tárgyalja:**  Pénzügyi és Gazdasági Bizottság: 2024.12.10.  **Véleményezi:**  Felügyelő Bizottság |

***Tisztelt Képviselő-testület!***

* 1. **A társaság főbb célja**

A Kft. legfontosabb céljának tekinti a környezeti kultúra színvonalának, a zöldterületek mennyiségének és minőségének, a köztisztaság állapotának fejlesztését. Alapfeladata a közterületek fenntartása, a közlekedési útvonalak karbantartása, a zöldfelületek karbantartása, az önkormányzati intézmények épületeinek fenntartása és üzemeltetése a városi ökoszisztéma állapotának folyamatos szinten tartása, és a környezetvédelmi szempontok érvényre juttatása mellett.

Kiemelt cél továbbá a vállalkozási tevékenység megfelelő színvonalú elvégzése szerződéses partnereink megelégedésére.

* 1. **A 2025. évi célok**

Feladataink meghatározása során figyelembevettük a makrogazdasági hatásokat, az önkormányzat középtávú célkitűzéseit és a hatályos szerződésekben vállalt kötelezettségeinket, az ismert igényeket, valamint a rendelkezésünkre álló erőforrásokat.

Az üzleti tervet a jelenlegi gazdasági környezetben, az elvárt takarékossági szempontok figyelembe vételével készítettük, minden intézményünk esetében biztosítani tudjuk a minimális üzemeltetési feltételeket. A feladatok tekintetében tulajdonosi döntés eredményeként történtek változások, a sportpálya üzemeltetés megszűnt, míg bekerült a feladatok közé az intézmény üzemeltetés, mely egy része közfeladat ellátás keretében, míg másik része szolgáltatási szerződés keretében történik.

A közterületek takarítási feladatai terén a közcélú foglalkoztatás alacsony részvételi arányával számolunk, hasonlóan az idei évhez, ami negatív irányba befolyásolja a feladatok ellátását, mivel szükségessé válik a Kft. dolgozóinak bevonása.

A személyi állomány létszáma továbbra is alacsonyabb, mint amit a szerződéses feladataink igényelnek. A dolgozók mobilitása várhatóan számottevő lesz a 2025. évben is.

**A 2025. évi gazdálkodási terv**

**2.1 A bevételek, költségek és a nyereség alakulása**

A Kft. legjelentősebb bevétele az önkormányzat által közszolgáltatási szerződésben rögzített forrásbiztosításból származik. A feladatellátások nem tartalmaznak jelentős nyereséget, mely nyereség az ügyviteli feladatok finanszírozására szolgál.

A társaságnak bevétele származik a vállalkozási tevékenységből is, amelyet az előző év tapasztalatai, illetve az előzetes tárgyalások információi alapján terveztünk.

**A 2025.évre tervezett nyereség 147 463 Ft.**

A személyi jellegű kiadások terén a vonatkozó 7 és 9 %-os növekménnyel számoltunk a hatályos jogszabályoknak megfelelően. A dolgozók jelentős része a vonatkozó jogszabály által meghatározott jövedelemsávban van.

A dologi kiadások terén általánosan 5 %-os növekedéssel terveztünk.

A bevételek és kiadások részletezése és struktúrája amellékletben található.

**2.2. A főbb tevékenységek**

Az egyes tevékenységek tervezett kiadási és bevételi adatait részletesen az 1.sz. melléklet tartalmazza.

**2.2.1 Városi piac üzemeltetése**

A közfeladat ellátási szerződés alapján az önkormányzat támogatást biztosít a feladatok ellátásához. Az új létesítmény ez évi üzemeltetése során szerzett tapasztalataink alapján terveztük az üzemeltetést. Várhatóan nem merülnek fel további problémák. Magasabb karbantartási kiadásokat terveztünk az elektromos beléptető rendszer üzembe helyezése okán. A piaci épületben lévő férfi WC-ben került kialakításra a nyilvános illemhely.

A piac üzemeltetéséhez 12 000 E Ft támogatás szükséges.

**2.2.2 Városüzemeltetés**

A közfeladat ellátási szerződés alapján az önkormányzat támogatást biztosít a feladatok ellátásához:

- parkfenntartási feladatok terén elfogadható szinten áll a műszaki háttér, rendszeres karbantartással és javítással a színvonalat tartani tudjuk.

- a szakipari munkák területén a hiányzó szakemberek jelentenek komolyabb problémákat, ezen a területen egyre nő az alvállalkozói igénybevétel. A közterületeken tapasztalható rongálások és a nem rendeltetésszerű használatból eredő károk hatékony elhárítására rendelkezésre állnak a megfelelő szakmai feltételek.

- a városi szimbólumok karbantartása.

- belvízvédelmi feladatok, (mobilszivattyúk telepítése, üzemeltetése, ideiglenes belvízvédelmi létesítmények építése), a Rácz-töltés zsilip berendezés felújítását terveztük.

- zárt és nyílt csapadékvíz elvezető csatornák karbantartása,

- önkormányzati intézmények karbantartása,

- köztisztasági, hó eltakarítási, síkosság mentesítési feladatok ellátása

- kóbor állatokkal kapcsolatos feladatok ellátása

A városüzemeltetési feladatok ellátásához 61 500 E Ft támogatás szükséges.

**3. Híd-, és közút üzemeltetés**

A közfeladat ellátási szerződés alapján az önkormányzat támogatást biztosít a feladatok ellátásához. Az idei évi tapasztalatok alapján igyekeztünk megtervezni a feladatellátást, valamint több feladat is átkerült a KÖH-től a Kft-hez.

Minimális létszámmal tudunk csak tervezni, a rendelkezésre álló eszközpark elavult. A mellékletben felsorolt feladatok nagy részéhez alvállalkozó igénybevételére lesz szükség.

Padkarendezés esetében a tervezett összeg nagyságrendileg 3,2 km rendezését fedi, kátyúzás esetében nagyságrendileg 180 m2 –t fedez, a belterületi csapadékvíz elvezető árkok karbantartása terén nagyságrendileg 1100 fm-t fedez, burkolt árkok karbantartása terén a tervezett anyag költség mintegy 250 m2 rendbetételére lehet elegendő, amennyiben a szakmunkát a Kft tudja biztosítani.

A híd-, és közút üzemeltetéshez 27 500 E Ft támogatás szükséges.

**4. Takarítási feladatok**

Takarítási tevékenységünk keretében a meglévő szerződések szerint végezzük a feladatokat. A Bátmetall Kft-vel, a Gondozási Központtal, a Keresztély Gyula Városi Könyvtárral, a Bátaszéki Közös Önkormányzati Hivatallal van érvényes vállalkozási szerződésünk. Elsődleges célunk a szolgáltatás színvonalának szinten tartása és a lehetőségeinkhez igazodva a folyamatos javítása. A tevékenység nagy élőmunka igénnyel bír, a dolgozói mobilitás jelentős, és a minimálbér növekedésének hatása ezen a területen is növeli a bér és járulék kiadásokat az előző évhez képest.

A feladatellátásnál a veszteség képződés elkerüléséhez a szolgáltatási szerződések díjemelkedésével kellett számolni. Ezen a területen az önkormányzati körben nem számoltunk díjemelkedéssel. A tevékenység 3 300 E Ft-tal járul hozzá az általános költségek fedezetéhez.

A kimutatásokat a melléklet tartalmazza.

**5. Önk.-i intézmények, épületek üzemeltetése**

**Közfeladat ellátás keretében**

A tervezés folyamán az ez évi gyakorlati információkra tudtunk alapozni. A közüzemi költségek terén nem várunk további jelentős emelkedést. Karbantartási kiadásokat terveztünk, melyekből nagyobb összeg a Kossuth utcai orvosi rendelő bejáratának megerősítésére szolgál. Jelenlegi adataink szerint a feladat 6 300 E Ft támogatást igényel.

**6. Önk.-i intézmények, épületek üzemeltetése**

**Szolgáltatási szerződés keretében**

A tervezés folyamán az ez évi gyakorlati információkra tudtunk alapozni. A közüzemi költségek terén nem várunk további jelentős emelkedést. Felújítási kiadásokat nem terveztünk. Karbantartási feladatokra terveztünk kiadásokat. A bérleti szerződések ez időre már aktualizálva lettek. Jelenlegi adataink szerint a feladat 1 500 E Ft támogatást igényel.

**7. Sportcsarnok üzemeltetés**

A Sportcsarnok üzemeltetése terén nem terveztünk változásokat. A személyi állomány nem igényel változtatást. Felújítási költséget a melegvíz ellátó rendszer korszerűsítésére terveztünk, valamint takarékos karbantartással számoltunk. A Tankerület továbbra is jelentős költségviselő.

A sportcsarnok üzemeltetéséhez 14 832 E Ft támogatás szükséges.

**8. Tanuszoda Üzemeltetés**

A Bátaszéki Tanuszoda üzemeltetését a Bátaszék Város Önkormányzattal kötött üzemeltetési szerződés alapján végezzük. Az egész évet teljes üzemelésre terveztük. A Tankerülettel erre a tanévre van szerződésünk. A közüzemi díjak esetében a gáz és az áram költségek csökkenésével terveztünk az idei évi fogyasztás figyelembe vételével. Gázfogyasztás évi 275 500 KWh-val, áramfogyasztás 240 600 KWh-val került tervezésre. Mindkét esetben az idei tényszámoknál kevesebb költséget terveztünk, mindkettőt 1-1 millió forinttal kevesebbre várjuk. A vízszolgáltatás terén az idei várható tényszámok alapján terveztünk, mely 4900 m3 fogyasztáson alapul. A vízszolgáltatás idei évi átlagára 1832 Ft/m3, mely esetében nem várunk emelkedést. Egyes szolgáltatások kiadásai 10 %-os emelkedést mutatnak. Karbantartás terén az idén elmaradt vegyszeradagoló berendezés javítása, valamint a légtechnika vezérlő egységének javítása került tervezésre 1 300 000 Ft összegben az elektromos berendezések karbantartása sorában.

A szerződéses karbantartások csoportjában szerepelnek a hőszivattyúk, a légtechnika, műszerautomatika, gázkészülékek, tűzvédelmi eszközök költségei. Továbbra sincs foglalkoztatva műszaki karbantartó, ami hosszú távon nem lesz kifizetődő. Az esetleges nagy költségigényű javításokhoz külön forrást kell majd biztosítani.

A Tanuszoda üzemeltetéséhez 80 000 E Ft támogatás szükséges.

**9.** **Építési és karbantartási tevékenység**

E tevékenységünknél az első számú feladatunk az önkormányzati és intézményi munkák ellátása. A külső megrendelések egyre kisebb számban jelentkeznek a szakember hiány okán. A vállalkozási munkákból képződött nyereség is biztosítani tudja a kft általános kiadásainak fedezetét és jelentősen befolyásolja a cég működőképességét. Ebben a körben jelentkezik még az ipari park üzemeltetéséből származó bevétel.

A 2025. évre 4 000 E Ft bevétellel terveztünk.

**10. Ügyviteli és általános tevékenység**

A társaság általános költségei között az ügyvezető, és egy fő adminisztrátor költségei szerepelnek a személyi kiadások terén. Itt tervezzük a telephely közüzemi díjait, az ügyviteli és informatikai infrastruktúra működtetésének költségeit, valamint a számviteli, jogi gazdasági és munkaügyi, a szakértői és tanácsadói szolgáltatások díjait. A külső szakértők bevonására továbbra is nagy szükség lesz. Az energia árak kedvezően alakulnak.

A tervezett kiadások összege 26 695 E Ft. A kiadások finanszírozásában alapvetően az egyes feladatcsoportoknál tervezett nyereségek vesznek részt.

**11. Bérlakás kezelés**

Ezen a területen az Önkormányzattal elszámolásos szerződésünk van, így ezen tevékenységünknél sem eredmény sem veszteség nem keletkezik.

Összességében elmondható, hogy az elmúlt évi 195 022 E Ft támogatáshoz képest 203 830 E Ft támogatást igényel a következő üzleti év, mely a műszaki színvonal tekintetében a jelenlegi szint fenntartására talán elegendő.

Javaslom a T. képviselő-testületnek, hogy a társaság 2025. évi üzleti tervét a fentieknek megfelelően fogadja el.

**1.sz. H a t á r o z a t i j a v a s l a t :**

**BÁT-KOM 2004. Kft. 2025. évi üzleti tervének elfogadására**

Bátaszék Város Önkormányzatának Képviselő-testülete, mint a BÁT-KOM 2004. Kft tulajdonosa - e jogkörében eljárva - a Kft. 2025. évre vonatkozó – és a határozat mellékletét képező - üzleti tervét

1. ***253 758 156.- Ft tervezett bevétellel,***
2. ***253 610 693.- Ft tervezett kiadással és***
3. ***147 463.- Ft tervezett eredménnyel***

elfogadja.

*Határidő:* 2024. december 20.

*Felelős:* dr. Firle-Paksi Anna aljegyző

(a határozat megküldéséért)

*Határozatról értesül:* BÁT-KOM 2004. Kft.

Bátaszéki KÖH pénzügyi iroda,

irattár

A BÁT-KOM 2004. Kft. 2024. évi üzleti tervének összeállításával párhuzamosan felülvizsgálatra kerültek a Kft. és az Önkormányzat között megkötött szerződések is, melyek az alábbiak:

1. **A közfeladat ellátási szerződés** 2023. február 1. napjától 2025. december 31. napjáig került megkötésre. A szerződés módosítását a 2025. évben átadásra kerülő kompenzációs összeg meghatározása indokolja. Javasoljuk az előterjesztés melléklete szerinti közfeladat ellátási szerződés VIII. számú módosítását elfogadni.
2. A **Tanuszoda üzemeltetési szerződés** 2024. január 1. napjától 2025. december 31. napjáig terjedő időtartamra került megkötésre. A szerződés módosítását a 2025. évben átadásra kerülő kompenzációs összeg meghatározása indokolja. Javasoljuk az előterjesztés melléklete szerinti tanuszoda üzemeltetési szerződés I. számú módosítását elfogadni.
3. Az **önkormányzati lakásokkal, helyiségekkel kapcsolatban megkötött** szolgáltatási szerződés 2019. január 1-jétől határozatlan időre került megkötésre. A szerződés módosítását a helyiségek 2025. évi üzemeltetéséhez történő hozzájárulás összegének meghatározása indokolja. Javasoljuk az előterjesztés melléklete szerinti szolgáltatási szerződés IV. számú módosítását elfogadni.
4. A **közfoglalkoztatási együttműködési megállapodás** szintén határozatlan időre megkötésre került, módosítása nem indokolt.

Amennyiben a Tisztelt Képviselő-testület elfogadja a BÁT-KOM 2004. Kft. 2025. évi üzleti tervét kérjük az alábbi határozati javaslat elfogadásával a kapcsolódó szerződések jóváhagyását.

**2. sz. H a t á r o z a t i j a v a s l a t :**

**a BÁT-KOM 2004 Kft.-vel megkötött szerződések felülvizsgálatának jóváhagyására**

Bátaszék Város Önkormányzatának Képviselő-testülete, mint a BÁT-KOM 2004. Kft tulajdonosa - e jogkörében eljárva - a BÁT-KOM 2004 Kft.-vel

1. 2023. február 9. napján kötött közfeladat- ellátási szerződést VIII. számú módosítását – a határozat melléklete szerinti tartalommal – jóváhagyja;
2. 2023. december 22. napján kötött tanuszoda üzemeltetési szerződés I. módosítását – a határozat melléklete szerinti tartalommal – jóváhagyja;
3. 2018. december 14. napján kötött szolgáltatási szerződés IV. számú módosítását – a határozat melléklete szerinti tartalommal – jóváhagyja,
4. felhatalmazza a polgármestert az a),b) és c) pontban foglalt szerződések aláírására.

*Határidő:* 2024. december 20.

*Felelős:* Dr. Bozsolik Róbert polgármester

(a szerződések aláírásáért)

*Határozatról értesül:* Pap Péter ügyvezető

Bátaszéki KÖH Pénzügyi Iroda

irattár

Az üzleti terv elfogadásával egyidejűleg az ügyvezető 2025. január 1-től alkalmazandó javadalmazásáról is dönteni szükséges.

A BÁT-KOM 2004. Kft. - 122/2015.(V.27.) önkormányzati határozattal jóváhagyott -Javadalmazási Szabályzata 3. pontja szerint:

*„A vezető tisztségviselő az önkormányzat, mint alapító éves munkaterve szerint meghatározott időpontban beszámol a gazdasági társaság adott évben végzett tevékenységéről, alapító elé terjeszti elfogadásra a gazdasági társaság mérlegét. Ezen napirendi pont keretében a mindenkori polgármester jogosult előterjesztést tenni az alapító képviselő testület elé a vezető tisztségviselő munkabérének változtatására, illetve jutalmazására vonatkozóan.*

*A munkabér változás és jutalom mértékére vonatkozó javaslatot annak alapító által történő megvitatása előtt a képviselő testület Pénzügyi és Gazdasági Bizottsága és a gazdasági társság felügyelő bizottsága tárgyalja és ezen bizottságok véleményével együtt terjeszthető az alapító elé.”*

Az ügyvezető a javadalmazási szabályzatra, valamint e tárgykörben hozott korábbi önkormányzati döntésekre tekintettel jelenleg 660.000,- Ft/hó illetményre, továbbá 130.000,- Ft/hó költségtérítésre jogosult.

Amennyiben az ügyvezető úr keresetének reálérték csökkenését is meg kívánja akadályozni a Képviselő-testület, mint a Kft. tulajdonosa, javasoljuk az alábbi határozati javaslat elfogadását:

**3.sz. H a t á r o z a t i j a v a s l a t :**

**BÁT-KOM 2004. Kft. ügyvezetője személyi juttatásainak meghatározása 2025.01.01-től**

Bátaszék Város Önkormányzatának Képviselő-testülete, mint a BÁT-KOM 2004. Kft tulajdonosa - e jogkörében eljárva -

1. a Kft. Felügyelőbizottsága javaslatát elfogadva – a 122/2015.(V.27.) önkormányzati határozattal jóváhagyott Javadalmazási Szabályzat 3. pontjában rögzített hatáskörében eljárva –, Pap Péternek, a Kft. ügyvezetőjének havi illetményét 2024. január 1. napjától bruttó ~~690.000.- Ft/hó~~ 700.000 Ft/hó, míg havi költségtérítését ~~140.000.- Ft/hó~~ 150.000 Ft/hó összegben állapítja meg,
2. egyúttal a 38/2024.(II.14.)önk.-i határozatát hatályon kívül helyezi.

*Határidő:* 2024. december 15.

*Felelős:* dr. Firle- Paksi Anna aljegyző

(a határozat megküldéséért)

*Határozatról értesül:* BÁT-KOM 2004. Kft.

Bátaszéki KÖH pénzügyi iroda

irattár